Bosna i Hercegovina

FEDERACIJA BOSNE I HERCEGOVINE

**AGENCIJA ZA NADZOR OSIGURANJA**

**FEDERACIJE BOSNE I HERCEGOVINE**

Na osnovu člana 130. stav 1. tačka b) Zakona o osiguranju („Službene novine Federacije BiH“, br. 23/17 i 103/21), člana 12. stav (1) tačka 3. Statuta Agencija za nadzor osiguranja Federacije Bosne i Hercegovine („Službene novine Federacije BiH“, broj 84/17), člana 9. Uredbe o pravilima za učešće zainteresirane javnosti u postupku pripreme federalnih pravih propisa i drugih akata („Službene novine Federacije BiH“, broj 51/12), člana 8. Uredbe o procjeni uticaja propisa („Službene novine Federacije BiH“, broj 67/20) i člana 81. Pravila i postupaka za izradu zakona i drugih propisa Federacije BiH“ („Službene novine Federacije BiH“, broj 71/14), Stručni savjet Agencije za nadzor osiguranja Federacije Bosne i Hercegovine na \_\_\_\_\_ sjednici održanoj \_\_\_\_\_\_\_\_ godine, d o n o s i

O D L U K U

o pravilima za učešće zainteresovane javnosti u izradi podzakonskih akata

Član 1.

Ovom Odlukom se uređuju pravila za učešće zainteresovane javnosti u procesu izrade podzakonskih akata u Agenciji za nadzor osiguranja Federacije Bosne i Hercegovine (u daljem tekstu: Agencija za nadzor) koji se donose na osnovu Zakona o osiguranju, Zakona o obaveznim osiguranjima u saobraćaju, Zakona o posredovanju u privatnom osiguranju i drugim zakonima i provedbenim propisima kojima se regulira oblast osiguranja, a koji se upućuju Stručnom savjetu Agencije za nadzor na donošenje.

Član 2.

Svrha donošenja ove Odluke je razumijevanje stvarnog učinka normativno-pravnih aktivnosti čiji je obrađivač Agencija za nadzor, a s ciljem poboljšanja kvaliteta u izradi podzakonskih akata i bolje koordinacije sa zainteresovanom javnošću.

Član 3.

1. Agencija za nadzor će na svojoj službenoj internet stranici – [www.ano.ba](http://www.ano.ba) u posebnom dijelu pod nazivom „Akti za zainteresovanu javnost“ objavljivati predložene podzakonske akte u formi nacrta uz pružanje mogućnosti za dostavu komentara u minimalnom roku od 10 dana od dana objave.
2. U slučajevima kada se cijeni da je, zbog složenosti akta ili potrebe za obezbjeđivanjem šireg učešća zainteresovane javnosti, opravdano odstupanje od minimalnog roka iz stava (1) ovog člana, direktor Agencije za nadzor može, za svaki akt posebno, donijeti odluku kojom će odrediti duži rok za dostavu komentara.

Član 4.

1. Agencija za nadzor će uz objavu podzakonskog akta na službenoj internet stranici objaviti i poziv za dostavu prijedloga i komentara od strane zainteresovane javnosti.
2. Zainteresovana javnost može dostavljati elektronskim putem i u pisanoj formi komentare na predloženi nacrt podzakonskog akta uz obavezno navođenje naziva i ovlaštene osobe pošiljaoca na obrascu koji čini prilog ovoj Odluci.
3. Razmatrani će biti samo komentari prijedloga izmjena podzakonskog akta koji budu dostavljeni na obrascu koji čini prilog ovoj Odluci.

Član 5.

Uz nacrte podzakonskih akata prilaže se i obrazloženje u kojem je objašnjena potreba za donošenjem pomenutog podzakonskog akta i njegova svrha.

Član 6.

1. Direktor Agencije za nadzor imenuje koordinatora i zamjenika koordinatora za konsultacije.
2. Koordinator za konsultacije odgovoran je za ispunjavanje obaveza Agencije za nadzor u provođenju konsultacija.

Član 7.

1. Agencija za nadzor odlučuje koje od komentara dobijenih od zainteresovane javnosti će prihvatiti ili odbaciti, uz obrazloženje zbog čega je donesena takva odluka i da li su ispunjene minimalne obaveze u pogledu konsultacija.
2. Ovo obrazloženje je sastavni dio obrazloženja kojeg Agencija za nadzor dostavlja Stručnom savjetu Agencije za nadzor u prilogu predloženog podzakonskog akta.

Član 8.

Postupak provođenja konsultacija ne odnosi se na:

1. izmjene i dopune propisa radi ispravljanja pravopisnih i gramatičkih grešaka
2. postupanje Agencije za nadzor po pravosnažnim sudskim presudama
3. propise kojima se vrši kodifikacija ili na drugi način objedinjuju ili reorganizuju odredbe ili se prebacuju u druge dijelove propisa bez suštinskih izmjena i
4. Slučajeve kada, zbog žurnih ili nepredviđenih okolnosti, provođenje konsultacija nije moguće, a odlaganje bi moglo prouzrokovati štetu po javni interes, ostvarivanje nadležnosti Agencije za nadzor, izvršavanje njenih osnovnih ciljeva ili zaštitu interesa iz djelokruga njenog rada.

Član 9.

Za zainteresovanu javnost određuju se sljedeće institucije:

1. Agencija za osiguranje u Bosni i Hercegovini,
2. Agencija za osiguranje u Republici Srpskoj,
3. Ministarstvo finansija Federacije Bosne i Hercegovine,
4. Zaštitni fond Federacije Bosne i Hercegovine,
5. društvo za osiguranje iz Federacije Bosne i Hercegovine /podružnice društva koje ima sjedište u Republici Srpskoj i društvo za reosiguranje,
6. posrednici u osiguranju,
7. udruženja iz oblasti osiguranja,
8. druge institucije (Biro zelene karte u BiH, Agencija za bankarstvo i druga zainteresirana Ministarstva) ako su njihove primjedbe neophodne ili ako po smislu stvari mogu dati korisne primjedbe, prijedloge ili sugestije i
9. organizacije i pojedinci koji su stručni za pojedinu oblast koju reguliše podzakonski akt.

Član 10.

Stupanjem na snagu ove Odluke prestaje da važi Odluka o pravilima za učešće zainteresovane javnosti u izradi podzakonskih akata (“Službene novine Federacije BiH”, broj 31/15).

Član 11.

Ova Odluka stupa na snagu osmog dana od dana objavljivanja u Službenim novinama Federacije Bosne i Hercegovine.

PREDSJEDNIK

STRUČNOG SAVJETA

dr.sci. Edita Kalajdžić

Broj: \_\_\_\_\_\_\_\_/\_\_

Sarajevo, \_\_\_\_\_\_\_

**Obrazac za dostavu komentara**

|  |  |  |
| --- | --- | --- |
| **Redni broj** | **Predložena odredba nacrta podzakonskog akta** | **Komentari na prijedlog podzakonskog akta** |
|  |  |  |
|  |  |  |

**NAPOMENA:** Komentari nacrta podzakonskog akta koji se odnose na predloženu odredbu nacrta podzakonskog akta moraju biti u istom redu.